शिमला। वर्तमान में चल रहे शादी-ब्याह के सीजन के दौरान आज अक्षय तृतीया के दिन देश भर में सोने की जमकर खरीदारी हुई। लोगों ने शहरों, गावों एवं कस्बों तक में अक्षय तृतीया के दिन सोने की खरीदारी को शुभ मानते हुए आज जगह जगह पर सोना ख़रीदा। कॉन्फ़ेडरेशन ऑफ़ आल इंडिया ट्रेडर्स (कैट) के मुताबिक एक मोटे अनुमान के अनुसार अन्य दिनों की अपेक्षा आज देश भर में सोने की खरीदारी में लगभग 20 से 25 प्रतिशत की वृद्धि हुई है। देशभर में सोने-चांदी की दुकानों में सुबह से ही खरीदारों का तांता लगा रहा। पिछले दस वर्षों में इस बार अक्षय तृतीया पर व्यापारियों ने अच्छा व्यापार किया। आज सोने का भाव ₹ 32200 प्रति तोला और चाँदी का भाव ₹ 40100 प्रति किलोग्राम रहा।